**EGYÜTTMŰKÖDÉSI MEGÁLLAPODÁS**

*amely* a *sportról szóló 2004. évi I. törvényben meghatározott önkormányzati feladatok hatékony ellátásának céljából jött létre egyrészről a*

**Magyar Labdarúgó Szövetség**

székhely: **1112 Budapest, Kánai út 2/D**

levelezési cím: **1386 Budapest 62. Pf. 906/1**

képviseli: **Dr. Vági Márton főtitkár**

adószám: **19020848-2-44**

számlaszám: **11707024-20485090**

számlavezető pénzintézet: **11707024-20485090**

(a továbbiakban: MLSZ),

másrészről a

**Szombathely Megyei Jogú Város Önkormányzata**

székhely: **9700 Szombathely, Kossuth Lajos utca 1-3.**

képviseli: **Dr. Puskás Tivadar**

adószám: **15733658-2-18**

számlaszám: **10918001-00000003-25300036**

(a továbbiakban: **Önkormányzat**)

*és a*

**Szombathelyi Tankerületi Központ**

székhely: **9700 Szombathely, Kossuth Lajos utca 11.**

adószám: **15835499-2-18**

képviseli: **Fodor István**

számlaszám: **10047004-00336925-00000000**

(a továbbiakban: **Tankerület**

egyetemleges kötelezettségek tekintetében az Önkormányzat, illetve a Tankerület a továbbiakban külön-külön Szerződéses Partner, illetve együtt: Szerződéses Partnerek)

*között az alábbi feltételekkel.*

**Preambulum**

Felek megállapítják, hogy:

* a sportról szóló 2004. évi I. törvény (a továbbiakban: Sporttörvény) 55. § meghatározza az önkormányzatok sporttal kapcsolatos feladatait;
* az MLSZ a labdarúgás stratégiai fejlesztési koncepciójához illeszkedő sportfejlesztési programot dolgozott ki, melynek keretében az önkormányzatokkal együttműködve futballpályákat kíván létesíteni országszerte;
* a Tankerületnek a vagyonkezelésében lévő önkormányzati tulajdonú ingatlan használata tekintetében együttműködési kötelezettsége van az Önkormányzattal a helyi közösségi és kulturális élet feltételeinek biztosítása érdekében;
* jogszabályban foglalt és önként vállalt sporttal kapcsolatos önkormányzati feladatoknak az MLSZ által kidolgozott sportfejlesztési program megvalósításával történő ellátásában a jelen megállapodásban foglaltak szerint kívánnak együttműködni;
* az együttműködés a helyi önkormányzat által ellátandó, sporttal kapcsolatos közfeladatához kapcsolódik, melynek megvalósításában az MLSZ közreműködik az Alapszabályában meghatározott kötelezettségének megfelelően.
* MLSZ az államháztartás egyensúlyát javító különadóról és járadékról szóló 2006. évi LIX. törvény (a továbbiakban: Különadó tv.) szerinti kedvezményezett célra nyújtott támogatásból és a társasági adóról és az osztalékadóról szóló 1996. évi LXXXI. törvény (a továbbiakban: Tao tv.) 22/C. § szerinti látvány-csapatsport támogatásból országszerte beruházásokat eszközöl futballpályák kialakítására, felújítására és vállalja a labdarúgópályák 15 évi határozott időtartamú sportcélú hasznosítását.
* a támogatás igénybevétele olyan létesítmény kialakítására, felújítására irányulhat, amely alapvető, közvetlen és kizárólagos rendeltetése, hogy a sportról szóló törvényben meghatározott sporttevékenységre használják.

**I. A szerződés tárgya**

Felek megállapodnak abban, hogy az Önkormányzat tulajdonát képező, a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 8. § értelmében a Tankerületi Központ ingyenes vagyonkezelésében álló, a Vas Megyei Kormányhivatal, Szombathelyi Járási Földhivatalnál 9700 Szombathely, (település) belterület 2165 helyrajzi számon nyilvántartott, természetben Losonc utca 1. szám alatti ingatlanon – a jelen szerződés 1. számú mellékletét képező vázrajzon feltüntetetteknek megfelelően – a Felek futballpályát alakítanak ki, amelynek során a Futballpályát az MLSZ építi meg, és azt a Felek a birtokba adástól számított 15 év határozott ideig sportcélú tevékenység folytatására a jelen megállapodásban foglaltak szerint együtt használják és hasznosítják. Felek egyezően rögzítik, hogy a továbbiakban az Ingatlan fogalma alatt a vázrajzon megjelölt – a Futballpálya által elfoglalt – területet értik.

**II. A szerződés célja**

1. Felek a jelen megállapodás feltételeit a szerződés céljának figyelembe vételével alakították ki és fogadták el.
2. Az MLSZ kijelenti, hogy részéről a jelen megállapodás célja az I/1. pontban meghatározott Futballpálya jelen szerződés szerinti hasznosítása a Sporttörvényben és MLSZ Alapszabályban meghatározott feladatai hatékony ellátása, valamint a Különadó törvény és a Tao. törvény vonatkozó rendelkezéseiben előírtak teljesítése érdekében.
3. Az Önkormányzat kijelenti, hogy részéről a jelen megállapodás célja a Sporttörvény 55. §-ban és Magyarország helyi önkormányzatairól szóló 2011. évi CLXXXIX. törvényben meghatározott feladatai megfelelő ellátása;
4. A Tankerületi Központ kijelenti, hogy részéről a jelen megállapodás célja a jelen megállapodással érintett ingatlan és köznevelési intézmény tekintetében fennálló vagyonkezelési jogosultságok gyakorlása és kötelezettségek irányadó jogszabályoknak megfelelő teljesítése.
5. Felek egybehangzóan rögzítik, hogy a jelen együttműködéssel kifejezetten az óvodai, illetve általános iskolai sporttevékenységeket kívánják támogatni, a Futballpályát kifejezetten az Önkormányzat területén működő óvodák használatára építik.

**III. Az együttműködés időtartama**

1. Jelen megállapodás a Felek képviselője általi aláírás napjától az I/1. pontban meghatározott Futballpálya birtokba adásától számított 15 év határozott időre jön létre.
2. Jelen megállapodás aláírásával Felek kifejezetten lemondanak arról, hogy a megállapodást a határozott idő lejárta előtt megszüntessék.
3. Felek a megállapodás határozott időtartamának lejárta előtt legalább 180 nappal tárgyalásokat kezdeményeznek a Futballpálya további közös használata tárgyában.

**IV. A labdarúgó pálya kialakításának finanszírozása**

1. Felek egyezően rögzítik, hogy az országszerte kialakításra kerülő labdarúgó pályák teljes kivitelezési költségeit az MLSZ sportfejlesztési programja (a továbbiakban: programterv) tartalmazza, a Futballpálya létesítésének teljes bruttó (nettó + 27% áfa) beruházási költségét a jelen megállapodás elválaszthatatlan részét képező 2. sz. melléklet tartalmazza (a továbbiakban: Teljes Költség). Felek megállapodnak abban, hogy amennyiben a Teljes Költség módosításra kerül, ésszerű határidőn belül ennek megfelelően módosítják a 2. sz. mellékletet.
2. Felek egyezően rögzítik, hogy a jelen megállapodás tárgyát képező Futballpálya kialakítása a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI. 30.) Korm. rendelet 2. § (1) bekezdés 9. pontjában meghatározott tárgyi eszköz beruházásnak minősül.
3. Felek akként állapodnak meg, hogy Önkormányzat a jelen szerződésben szerzett jogok gyakorlásáért ellenértéket fizet MLSZ-nek. Az ellenérték (a továbbiakban: Ellenérték) mértékét Felek úgy határozzák meg, hogy az a Teljes Költség nettó részének 30%-a + áfa. Tekintettel arra, hogy Önkormányzat az MLSZ Kedvezményes Óvodai Pályaépítési Programjában vesz részt, MLSZ a Teljes Költségből 20 % engedményt biztosít az Önkormányzat részére. Az Önkormányzat által fizetendő Ellenérték összegét a 2. számú melléklet tartalmazza.
4. Az Önkormányzat kötelezettséget vállal arra, hogy a IV./3. pont szerinti Ellenértéket a jelen megállapodás aláírását követő 8 napon belül előlegként átutalja az MLSZ bankszámlájára. Az MLSZ az átutalást követően haladéktalanul, de legkésőbb 15 napon belül előlegszámlát állít ki. Az Önkormányzat által a pályázati eljárás során befizetett pályázati biztosíték az Ellenértékbe beszámításra kerül. Az MLSZ a Futballpálya kialakítását követően végszámlát állít ki.
5. Felek megállapodnak – és Önkormányzat kifejezetten elfogadja –, hogy a Futballpálya kialakításának előfeltétele az Ellenérték összegének Önkormányzat általi teljesítése az MLSZ részére.
6. Az Önkormányzat tudomásul veszi, hogy a pályaépítés megkezdésének feltétele az MLSZ sportfejlesztési programjának a 107/2011. (VI.30.) Korm. rendelet 2. § (1) bekezdés 2. pontjában meghatározott jóváhagyást végző szervezet által történő jóváhagyása.
7. Amennyiben a pálya nem épül fel, a Magyar Labdarúgó Szövetség, vállalja, hogy az Önkormányzat részére az Ellenértéket visszafizeti.

**V. Felek jogai és kötelezettségei**

1. Az Önkormányzat és a Tankerület kötelezettséget vállalnak arra, hogy az Önkormányzat tulajdonában és a Tankerület vagyonkezelésében lévő, a jelen megállapodás I/1. pontjában körülírt – a vázrajzon megjelölt – Ingatlant a Futballpálya kialakítása céljából és annak időtartamára az MLSZ birtokába bocsátják, ingyenesen a használatába adják. Az MLSZ az így használatában álló Ingatlanon kialakítja a Futballpályát. Az Önkormányzat és a Tankerület továbbá kötelezettséget vállal arra, hogy a jelen megállapodásban foglalt kötelezettségek közös teljesítése és jogok közös gyakorlása céljából a Futballpálya kialakítását követően a birtokba adástól számított 15 év határozott időtartamra az Ingatlant és a Futballpályát az MLSZ ingyenes, részleges használatába adják közfeladat ellátása céljából, a közfeladat ellátásához szükséges mértékben, a használatba adástól (birtokbaadástól) számított 15 év határozott időtartamra. A Sporttörvény 55.§, valamint – a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja, 23. § (4) bekezdés 8. pontja és (5) bekezdés 17. pontja értelmében a jelen megállapodás tárgyát képező tevékenység és sportfejlesztés közfeladatnak minősül. A Futballpálya az Önkormányzat könyveiben (számviteli nyilvántartásaiban) kerül kimutatásra, az MLSZ pedig a 15 évre szóló használati jogot – vagyoni értékű jogként – veszi fel a könyveibe.

Amennyiben az Önkormányzat azonos pályázati időszakban más ingatlanok tekintetében is köt a Magyar Labdarúgó Szövetséggel hasonló konstrukcióban együttműködési megállapodást, úgy az Önkormányzat valamennyi munkaterületet egyidőben köteles átadni az MLSZ-nek.

1. A Szerződéses Partnerek kötelezettséget vállalnak arra, hogy a jelen megállapodásban foglaltak teljesüléséhez szükséges valamennyi nyilatkozatot, hozzájárulást és beleegyezést határidőben megadják és szükség esetén az MLSZ rendelkezésére bocsátják. Amennyiben az Önkormányzat vagy a Tankerület a nyilatkozattétel megtagadásával illetve a nyilatkozat késedelmes kiadásával az MLSZ-nek kárt okoz, úgy köteles azt megtéríteni. Az Önkormányzat, illetve a Tankerület kifejezetten hozzájárul ahhoz, hogy jogvita esetén nyilatkozatát bíróság pótolja.
2. MLSZ kötelezettséget vállal arra, hogy a programtervnek, illetve a 2. sz. mellékletben foglaltaknak megfelelően megépíti és az Önkormányzat, illetve a Tankerület birtokába adja a Futballpályát. Felek megállapodnak abban, hogy a Futballpálya birtokbaadásáig a Tankerület képviseletében is az Önkormányzat jár el az MLSZ-szel szemben. A Futballpálya építésének kezdő időpontját az MLSZ jogosult meghatározni azzal, hogy arról az Önkormányzatot legkésőbb a munkakezdést megelőző 3 nappal korábban értesíti.
3. Felek megállapodnak abban, hogy a megvalósítási határidő elmulasztása esetén a kivitelezőt terhelő és a MLSZ részére megfizetett késedelmi kötbér arányos része (30%) az Önkormányzatot illeti meg.
4. Az MLSZ a Futballpálya műszaki átadás-átvételének időpontjáról az Önkormányzatot írásban tájékoztatja, az átadás-átvételre az Önkormányzatot és a Tankerületet meghívja. Az átadás-átvételi eljárással egyidejűleg az MLSZ a Futballpályát az Önkormányzat és a Tankerület birtokába adja a jelen megállapodás V/1. pontjának sérelme nélkül. Felek a birtokba adásról jegyzőkönyvet vesznek fel, melyben rögzítik a Futballpálya műszaki állapotát. Az Önkormányzat és a Tankerület már a jelen megállapodás aláírásával hozzájárulását adja ahhoz, hogy amennyiben a műszaki átadás-átvételi eljárásban nem vesznek részt, úgy mind a bejárási, mind pedig a birtokbaadási jegyzőkönyv távollétükben kerüljön felvételre. Az Önkormányzat vagy a Tankerület távolléte nem akadálya a birtokbaadásnak, amennyiben az átadás-átvételi eljárás eredményes volt és az MLSZ az Önkormányzat, illetve a Tankerület részére a birtokbaadási jegyzőkönyvet megküldte. Az Önkormányzat és a Tankerület birtokba lépésének időpontját minden esetben a birtokba adási jegyzőkönyv rögzíti. Az Önkormányzat és a Tankerület elfogadja, hogy amennyiben a birtokbaadástól távol marad, ebből eredően az MLSZ-szel szemben semmilyen kifogást vagy igényt nem támaszthat.
5. Az Önkormányzat, mint ingatlantulajdonos és a Tankerület, mint az ingatlan vagyonkezelője akként nyilatkoznak, hogy a Futballpálya használatával, fenntartásával és üzemeltetésével kapcsolatos költségek tekintetében egymással megállapodást kötnek Futballpálya használatával kapcsolatban felmerült költségek viseléséről, amely megállapodást a jelen Megállapodás aláírásától számított 8 (nyolc) napon belül megküldik az MLSZ részére.

Felek megállapodnak abban, hogy a jelen pontban foglalt kötelezettség teljesítése lényeges szerződéses feltételnek minősül. Amennyiben Szerződő Partnerek nem tesznek eleget a jelen pontban foglalt kötelezettségüknek, úgy az MLSZ jogosult a jelen szerződést azonnali hatállyal felmondani.

A jelen megállapodás alkalmazásában bármely Szerződéses Partner terhére megállapított kötelezettség alanya az Önkormányzat és a Tankerület között a jelen pont első bekezdésében meghatározott megállapodásában kerül meghatározásra azzal, hogy a Szerződéses Partnerek ezen kötelezettségek tekintetében az MLSZ-szel szemben egyetemlegesen felelnek. A Szerződéses Partnerek egyetemleges felelőssége az Önkormányzat és a Tankerület egymás közötti megállapodása szerinti elszámolását, illetve kötelezettség megosztását nem érinti. (Nevesítetten az Önkormányzat terhére megállapított kötelezettségek alanya az Önkormányzat, nevesítetten a Tankerület terhére megállapított kötelezettségek alanya a Tankerület.)

Az Önkormányzat és a Tankerület tudomásul veszik, hogy egymás közötti elszámolásuk a jelen megállapodásban az MLSZ-szel szemben vállalt kötelezettségeik teljesítését nem érinti, azok tekintetében az MLSZ-szel szemben egyetemlegesen felelnek.

1. Felek megállapodnak abban, hogy a Futballpálya rendeltetésszerű használatához szükséges valamennyi felújítási, javítási, karbantartási költséget, továbbá a használattal járó egyéb költségeket, illetve a Futballpálya tekintetében felmerülő közterheket a Szerződéses Partner viseli.
2. Felek megállapodnak abban, hogy a közüzemi mérőórákat – amennyiben ez szükséges – a Szerződéses Partner saját költségén köteles felszereltetni, a szolgáltatókkal a közüzemi szerződéseket megkötni, a közüzemi díjakat határidőre megfizetni.
3. Felek megállapodnak és a Szerződéses Partnerek tudomásul veszik és vállalják, hogy a Futballpálya részükre történő birtokba adását követően jelen szerződés időtartama alatt – megállapodásuk függvényében az Önkormányzat felelőssége és költsége a Futballpálya szabályszerű és jelen szerződésnek megfelelő működtetése, karbantartása, valamint a jelen szerződés időtartama alatt a Futballpálya jogszabályoknak és a biztonságos, balesetmentes üzemeléshez szükséges állagának biztosítása. A Futballpálya teljes körű üzemeltetéséről működtetéséről és – a jelen megállapodás 3. számú melléklete szerinti – karbantartásáról a Szerződéses Partner köteles saját költségén gondoskodni. Az MLSZ – előzetes értesítést követően – maga vagy megbízottja útján jogosult a karbantartást ellenőrizni és az ellenőrzésekről jegyzőkönyvet készíteni.. A karbantartási kötelezettség teljesítését a felek lényeges szerződési feltételnek tekintik, melynek megsértése különösen súlyos szerződésszegésnek minősül.

Az Önkormányzat tudomásul veszi, hogy a Futballpályát a korosztály számára kidolgozott speciális talaj – homoktöltésű műfű - terhelhetősége miatt kizárólag óvodás korú gyermekek, és az általános iskolák alsó tagozatos tanulói használhatják. Önkormányzat felelősséget vállal a nem megfelelő használatból eredő valamennyi kárért, illetve köteles megtéríteni az azzal összefüggésben felmerült helyreállítási- és többletköltséget.

1. Az MLSZ a jelen megállapodás fennállása alatt eszköz és anyagpótlást, illetve felújítást nem végez, ez a Szerződéses Partner feladata és költsége.
2. A Szerződéses Partner köteles saját költségén gondoskodni a Futballpálya őrzéséről, védelméről.
3. Felek a Futballpályát szabadon – egymással egyeztetve– használják és hasznosítják, a jelen megállapodással érintett köznevelési intézmény működésének, tanítási rendjének zavarása nélkül, az intézmény vezetőjének legalább 5 (öt) nappal korábban történt tájékoztatása mellett.

Önkormányzat kötelezettséget vállal arra, hogy a Futballpálya üzemidejének piaci alapon történő hasznosítására allokált éves kapacitás nem haladja meg a Futballpálya tényleges teljes éves kapacitásának húsz százalékát. Önkormányzat kötelezettséget vállal arra, hogy a Futballpálya használatát elsősorban kizárólag önkormányzati fenntartású óvodák, másodsorban pedig az önkormányzati fenntartású általános iskolák alsó tagozatos tanulói számára biztosítja. Felek jelen rendelkezést lényeges szerződési feltételnek tekintik, melynek megsértése különösen súlyos szerződésszegésnek minősül. Önkormányzat kötelezettséget vállal arra, hogy a pályahasználattal kapcsolatban – különös tekintettel a korlátozott mértékű piaci alapon történő pályahasználati kötelezettség teljesítésére vonatkozóan – az MLSZ által kért adatszolgáltatási kötelezettséget az MLSZ erre vonatkozó felszólításában megjelölt határidőben teljesíti.

Felek egybehangzóan rögzítik, hogy a nemzeti köznevelésről szóló 2011. CXC. törvény 76. §-a értelmében a Tankerület a Futballpálya használatát tanítási időn kívül és a pedagógiai programban, továbbá egyéb jogszabályban meghatározott feladatok végrehajtásának biztosítása mellett külön megállapodás alapján ingyenesen biztosítja az Önkormányzat számára. A Tankerület kötelezettséget vállal arra, hogy beszerzi az érintett köznevelési intézmény vezetőjének a jelen pontban meghatározott megállapodás megkötéséhez szükséges véleményét.

1. Az Önkormányzat vállalja, hogy az MLSZ által kijelölt szakmai szervezeti egységgel, illetve koordinátorral – elsősorban, de nem kizárólag az MLSZ által kijelölt szakmai kapcsolattartó útján – együttműködik, biztosítja a részvételt az MLSZ által szervezett releváns képzéseken. Az MLSZ az Önkormányzat által kért, a Futballpályán szervezett tevékenységekhez és aktivitásokhoz kapcsolódó adatszolgáltatásokat teljesíti. Az Önkormányzat a Futballpálya használata során az MLSZ által szervezett országos labdarúgó szakmai programokhoz (elsősorban Bozsik program, és szabadidő- futball) kapcsolódó tornák, rendezvények, versenyek lebonyolításának elsőbbséget biztosít, és az MLSZ jogosult a térítésmentes pályahasználatra.
2. Az MLSZ és a Szerződéses Partner közösen rendelkeznek a Futballpálya területére vonatkozó reklám célú felületek hasznosítási jogával. Az MLSZ a palánkok külső hirdetési felületének kizárólagos felhasználója. MLSZ a palánkok belső hirdetési felületének tekintetében, a 20x40-es és 12x24-es pálya esetén 12 db 100x200 centiméteres hirdetési felület, a 40x60-as és a105x68-as pálya esetén 8 db 100x200 centiméteres hirdetési felület kizárólagos felhasználója. A kizárólagos hirdetési felületek elhelyezkedését az MLSZ jogosult meghatározni a Futballpálya a Szerződéses Partnerek birtokába adását követő 30 napon belül, de legkésőbb az Önkormányzat erre vonatkozó felhívásában megjelölt határidőre. Az MLSZ a nem kizárólagos felületek hirdetési jogát átengedi az Önkormányzatnak, az ebből származó bevétel – amennyiben az Önkormányzat és a Tankerület megállapodás eltérően nem rendelkezik – az Önkormányzatot illeti meg.

Felek a Futballpálya reklámcélú felületeit a köznevelési intézmény működésének, tanítási rendjének zavarása nélkül, a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvényben foglaltak betartásával hasznosítják.

1. Az Önkormányzat, illetve a Tankerület tudomásul veszi, hogy a Futballpálya állagsérelmének megelőzését szolgáló házirendjét az MLSZ határozza meg. A házirendet az MLSZ a palánkok külső felületén az általa meghatározott helyre a műszaki átadás-átvételt követően 2 db 100 x 70 centiméteres felületen helyezi el.
2. Felek megállapodnak abban, hogy a Futballpályán folytatott tevékenységhez – amennyiben az szükséges – a hatósági engedélyeket az Önkormányzat saját költségén köteles beszerezni, szükség esetén azokat megújítani, az időszakos hatósági vizsgálatokat elvégeztetni, illetve tevékenységét mindenkor a hatályos hatósági engedélyek birtokában és előírások megtartása mellett folytatni. A Tankerület kötelezettséget vállal, hogy az Önkormányzat jelen pontban vállalt kötelezettség teljesítését a szükséges felhatalmazások, jognyilatkozatok, egyéb szükséges eszköz rendelkezésre bocsátásával segíti.
3. Amennyiben az Önkormányzat és a Tankerület eltérően nem állapodnak meg, az Önkormányzat kötelezettséget vállal arra, hogy megfizeti a közműfejlesztési hozzájárulást, vállalja az energia csatlakozási pont kiépítését saját költségén és rendelkezésre bocsátja a beruházás üzemeltetéséhez szükséges - műszaki leírásban meghatározott - energiamennyiséget.
4. Felek kölcsönösen jogosultak ellenőrizni a Futballpálya másik fél általi rendeltetésszerű és a jelen megállapodás előírásainak megfelelő használatát, és követelhetik a rendeltetésellenes vagy szerződésellenes használat megszüntetését, továbbá az ilyen használatból eredő kár megtérítését.
5. Felek megállapodnak abban, hogy – a VI/5. pontban foglaltakra is figyelemmel – amennyiben az Önkormányzat vagy a Tankerület a jelen szerződésben foglalt valamely kötelezettségének határidőben nem, vagy nem megfelelően tesz eleget, úgy a szerződésszegés minden napjára 5.000,- Ft késedelmi kötbért köteles fizetni az MLSZ-nek. Kötbérterhes szerződésszegésnek minősül különösen – de nem kizárólagosan – a Futballpálya használatát és használhatóságát befolyásoló szerződésszegés, valamint az V/1-2., V/9-10. és V/12-13., V/16-17. pontokban előírt kötelezettségek nem, vagy nem szerződésszerű teljesítése. Felek megállapodnak, hogy a jelen pont szerinti kötbérfizetési kötelezettséget Felek sem összegben, sem időben nem korlátozzák. A kötbér az Önkormányzatnak felróható szerződésszegés megszűnését követő napon válik esedékessé, és azt az Önkormányzat a szerződésszegő magatartás megszüntetésének napjáig köteles megfizetni.
6. Az Önkormányzat beruházási feltételekhez kapcsolódó kötelezettségvállalásait az Együttműködési Megállapodás 4. számú melléklete tartalmazza.

**VI. Szavatosság**

1. Az MLSZ szavatol azért, hogy a Futballpálya használatra alkalmas állapotban kerül az Önkormányzat, illetve a Tankerület birtokába. Az Önkormányzat a birtokba lépését követően az Önkormányzatot terheli annak bizonyítása, hogy:

- a szavatossági bejelentésben megjelölt hiba miatt a Futballpályát használatra alkalmatlan,

- a hiba a birtokbaadásig fennállt,

- a hibát a birtokbaadáskor nem észlelte, illetve nem is észlelhette volna.

1. A Szerződéses Partnerek szavatolnak azért, hogy a Futballpálya a jelen megállapodás fennállásának egész tartama alatt rendeltetésszerű, szerződésszerű, biztonságos és balesetmentes használatra alkalmas, és egyébként is megfelel a szerződés előírásainak.
2. A Szerződéses Partnerek azért, hogy az Ingatlanon, illetve a Futballpályán harmadik személynek nem áll fenn olyan joga, amely akadályozná a Feleket a zavartalan használatban, valamint gátolná a jelen megállapodásban foglalt kötelezettségek teljesítésében.
3. Az MLSZ a kivitelező vállalkozóval szemben, hibás teljesítésből eredően őt megillető jótállási és szavatossági jogáról jelen megállapodással lemond az Önkormányzat és a Tankerület javára azzal, hogy a szavatossági ügyintézés során a Tankerületet is az Önkormányzat képviseli. Az Önkormányzat kötelezettséget vállal arra, hogy tájékoztatja a kivitelezőt a szavatossági és garanciális ügyekben eljáró kapcsolattartója személyéről és elérhetőségeiről. Felek megállapodnak abban, hogy az Önkormányzat a birtokba lépést követően a jótállási és a szavatossági jogokat az MLSZ által a jelen pont szerint adott felhatalmazás alapján kizárólag a kivitelező vállalkozóval szemben érvényesítheti. Az Önkormányzat és a Tankerület kifejezetten elismeri, hogy az MLSZ-szel szemben a birtokbaadást követően hibás teljesítésből eredő jótállási és szavatossági igényt nem támaszthat. Önkormányzat kötelezettséget vállal arra, hogy a felmerülő hibát haladéktalanul, de legkésőbb az annak felmerülésétől számított 10 napon belül a kivitelező vállalkozónak bejelenti, valamint arról az MLSZ-t is tájékoztatja. Az Önkormányzat tudomásul veszi, hogy a bejelentés elmulasztása a jótállási és szavatossági jogok elvesztésével járhat.
4. Az Önkormányzat a garanciális idő lejárta előtt garanciális bejárásra hívja a kivitelezőt, közösen megvizsgálják a Futballpálya állapotát, jegyzőkönyvet vesznek fel az esetleges garanciális hibákról. Hiba esetén a jegyzőkönyvben rögzítésre kerülnek a kijavítandó hibák és a javítási határidők. A javítási határidők lejártával az Önkormányzat ellenőrzi azok teljesítését, amelynek eredményéről a jegyzőkönyvek megküldésével értesíti az MLSZ-t. Eredményes garanciális bejárás esetén az Önkormányzat javaslatot tesz az MLSZ részére a vállalkozói díjból visszatartott összeg kifizetésére, illetve a vállalkozói bankgarancia visszaadására.

**VII. Kárveszély**

1. Az MLSZ az alábbi esetekben felelősségét kifejezetten kizárja:

- az üzemszerű működés körében keletkezett bármely kár;

- a Futballpályán lévő dolgokban keletkezett kár;

- baleseti károk, betörés, alkalmazottak és harmadik fél károkozása;

- vis maior esetek.

1. A Futballpályán belül bekövetkező bármely más káresemény esetén is a helyreállítási kötelezettség, illetve a felelősség teljes mértékben kizárólag az Önkormányzatot, illetve a Tankerületet terheli.
2. Felek megállapodnak, hogy kötelesek egymást haladéktalanul értesíteni, amennyiben bármilyen káresemény következik be.
3. A Szerződéses Partner köteles a Futballpályán keletkezett károsodásokat haladéktalanul helyreállítani. Amennyiben e kötelezettségének MLSZ írásbeli felhívása ellenére határidőn belül nem tesz eleget, MLSZ – kötbérigénye érvényesítésén túl – jogosult a keletkezett károk helyreállításával kapcsolatos munkák Szerződéses Partner költségén történő elvégeztetésére.
4. Felek egyezően rögzítik, hogy a Ptk. kárveszély viselésére vonatkozó szabályai (5:22. §) a felek jelen megállapodással alapított jogviszonyában a jelen megállapodásban foglaltak szerint alkalmazhatók. Ennek értelmében Felek egybehangzóan kijelentik, hogy a kárveszély – az MLSZ által szándékosan, vagy súlyos gondatlansággal okozott kár kivételével – a Szerződéses Partnereket terheli.

**VIII. A megállapodás hatálya**

1. Felek megállapodnak abban, hogy amennyiben a 107/2011. (VI.30.) Korm. rendelet 2. § (1) bekezdés 2. pontjában meghatározott jóváhagyást végző szervezet nem hagyja jóvá az MLSZ sportfejlesztési programját, MLSZ jogosult a szerződést azonnali hatállyal felmondani.
2. Felek megállapodnak abban, hogy amennyiben az Önkormányzat nem tesz eleget a IV/4. pontban foglalt fizetési kötelezettségének, az MLSZ jogosult a szerződést azonnali hatállyal felmondani.
3. A jelen megállapodás hatálya – a VIII/1.,VIII/2., és VIII/4. pontban foglaltak kivételével – a határozott időtartam elteltével szűnik meg.
4. A Futballpálya elpusztulásával Felek megállapodása megszűnik. Ebben az esetben MLSZ nem köteles Önkormányzatnak vagy a Tankerületnek másik futballpályát biztosítani.
5. A jogviszony megszűnése esetén a Felek egymással kötelesek elszámolni az együttműködésükből eredő kötelezettségek tekintetében. A jelen megállapodás megszűnése az MLSZ-t nem gátolja esetleges követelései behajtására vonatkozó jogainak érvényesítésében, illetve azon jogának gyakorlásában, hogy az esetlegesen felmerült kártérítési igényét érvényesítse.
6. Felek kifejezetten elfogadják, hogy a Futballpálya kialakítását követően a megállapodás a határozott idő lejárta előtt nem kerülhet megszüntetésre.
7. Az Önkormányzat, illetve a Tankerület kifejezetten elismeri, hogy őt terheli a hasznosítási cél neki felróható meghiúsulásából, illetve kötelezettségei nem, vagy nem megfelelő teljesítéséből eredő valamennyi kár, beleértve az MLSZ által igénybe vett támogatás visszafizetését, amennyiben az a szerződésszegéssel összefüggésben szükségessé válik.

**IX. Kapcsolattartás**

1. A megállapodás teljesítésével kapcsolatos ügyintézésre és kapcsolattartásra a felek által felhatalmazott személyek:

Az MLSZ részéről jogi és adminisztratív ügyekben:

Név: dr. Kondor Boglárka

Beosztás: jogi előadó

Telefon: 06 30/774-2538

E-mail: kondor.boglarka@mlsz.hu

Az MLSZ részéről műszaki ügyekben:

Név: Csuti György

Beosztás: beruházási igazgató

Telefon: 06 30/774-2774

E-mail: csuti.gyorgy@mlsz.hu

Az Önkormányzat részéről:

Név: Kovács Balázs

Beosztás: irodavezető

Telefon: +3694520369

E-mail: kovacs.balazs@szombathely.hu

A Tankerület részéről:

Név: …………………………………..

Beosztás: ……………………………..

Telefon: ……………………………….

E-mail: ………………………………..

Az Önkormányzat kötelezettséget vállal az MLSZ által kapcsolattartójának eljuttatott értesítések, nyilatkozatok továbbítására a Tankerület képviselője részére.

1. Felek a jelen megállapodással kapcsolatos mindennemű közléseiket megtehetik írásban, telefonon, e-mailen. A telefonon tett közléseket haladéktalanul írásban is kötelesek megtenni a Felek.
2. Az írásban, postai úton küldött leveleket ajánlott – tértivevényes – postai küldeményként kell feladni. A fentiek szerint elküldött értesítés, levél az elküldéstől, postára adástól számított 5. napon akkor is megérkezettnek minősül, ha a tértivevény ˝nem kereste˝, vagy ˝nem vette át˝ jelzéssel érkezik vissza a feladóhoz, vagy a jelen szerződésben írt e-mail címet bármely fél a másik fél előzetes értesítése nélkül változtatta meg és az így küldött üzenet ezért nem jut el hozzá.

**X. Egyéb rendelkezések**

1. Felek a jelen megállapodás teljesítése céljából legalább a Polgári Törvénykönyvről szóló 2013. évi V. törvény (a továbbiakban: Ptk.) szerinti együttműködésre kötelesek.

2. A jelen megállapodással kapcsolatban a Felek a birtokukba került adatokat, tényeket, információkat kötelesek bizalmasan kezelni, azokat a megállapodással össze nem függő célra nem használhatják fel, harmadik személynek nem adhatják tovább.

3. Jelen megállapodás akkor lép hatályba, amikor a Felek felhatalmazott képviselőjük útján aláírták.

4. Felek képviselői kijelentik, hogy az általuk képviselt fél nevében a jelen szerződés aláírására megfelelő jogosultsággal rendelkeznek. Elismerik továbbá, hogy a képviseleti hibával összefüggésben felmerülő károkért a polgári jog szabályai szerint felelősséggel tartoznak.

5. Jelen szerződés kizárólag írásban, a Felek felhatalmazott képviselőinek aláírásával módosítható.

6. Ha a jelen megállapodás bármely rendelkezése, vagy annak bármely körülmények közötti alkalmazása érvénytelen vagy végrehajthatatlan, ez a megállapodás egyéb rendelkezéseit és azok alkalmazását nem érinti, azok a jog által megengedett legteljesebb mértékben a Felek jelen megállapodásban kifejezett céljainak és akaratának megfelelően érvényesíthetők maradnak.

7. Felek a szerződéses feltételeket egybehangzó akaratnyilatkozatukkal Ptk. a felek szerződéskötési szabadságát rögzítő rendelkezéseire tekintettel határozták meg.

8. Felek egyezően rögzítik, hogy a jogaikat és kötelezettségeiket céljaik és érdekeik megfelelő figyelembe vételével állapították meg, ezért a jelen megállapodás szerinti szolgáltatás-ellenszolgáltatást egyenértékűnek ismerik el. Ennek értelmében Felek egybehangzóan kijelentik, hogy az egyenértékűség elvének megsértésére, illetve a szerződés egyéb okból adódó érvénytelenségére nem hivatkozhatnak, erre hivatkozva egymással szemben követelést jogszerűen nem támaszthatnak.

9. MLSZ nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezet.

10. E megállapodásban nem érintett kérdések tekintetében elsősorban a Ptk. rendelkezéseit kell alkalmazni

**XI. Megállapodás mellékletei**

1. számú melléklet: helyszínrajz, illetve vázrajz a futballpálya feltüntetésével

2. számú melléklet: Futballpálya kialakításának Teljes Költsége

3. számú melléklet: Önkormányzat karbantartási feladatai

4. számú melléklet: Beruházáshoz kapcsolódó önkormányzati nyilatkozat

*Jelen megállapodást a Felek felhatalmazással rendelkező képviselőjük útján elolvasás és értelmezés után, mint akaratukkal mindenben megegyezőt alulírott helyen és napon 4 példányban írták alá.*

Budapest, 2019. ………………………..

………………………………………..

Magyar Labdarúgó Szövetség

képviseli: Dr. Vági Márton főtitkár

……………………………………….. ………………………………………..

Szombathely Megyei Jogú Város Önkormányzata Szombathelyi Tankerületi Központ

képviseli: Dr Puskás Tivadar polgármester képviseli: Fodor István tankerületi igazgató